DECIZIA COMISIEI
din 14 decembrie 2007
privind înființarea „Agenției Executive pentru Cercetare” pentru gestionarea anumitor domenii din programele comunitare specifice în domeniul cercetării „Persoane”, „Capacități” și „Cooperare” în aplicarea Regulamentului (CE) nr. 58/2003 al Consiliului
(Text cu relevanță pentru SEE)
(2008/46/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (1), în special articolul 3 alineatul (1),
întrucât:
(1)
Regulamentul (CE) nr. 58/2003 împuternicește Comisia să înființeze agenții executive în conformitate cu statutul general prevăzut de regulamentul respectiv și să le încredințeze anumite sarcini privind gestionarea unuia sau a mai multor programe comunitare.
(2)
Înființarea unei agenții executive este menită să îi permită Comisiei să se concentreze asupra activităților și a funcțiilor sale prioritare care nu pot fi externalizate, fără a renunța la controlul sau responsabilitatea finală privind activitățile gestionate de agențiile executive respective.
(3)
Decizia nr. 1982/2006/CE a Parlamentului European și a Consiliului din 18 decembrie 2006 privind Al șaptelea program-cadru al Comunității Europene pentru activități de cercetare, dezvoltare tehnologică și demonstrative (2007-2013) (2) se referă la punerea în aplicare a proiectelor de cercetare, dezvoltare tehnologică și demonstrație în cadrul programelor specifice „Persoane”, „Capacități” și „Cooperare” care nu implică luarea de decizii politice, însă necesită un nivel înalt de expertiză tehnică și financiară pe întreg ciclului proiectului.
(4)
Acordurile de finanțare încheiate în temeiul celui de-al șaptelea program-cadru pot să se deruleze pe parcursul mai multor ani. Un număr semnificativ din aceste acorduri vor intra în vigoare în 2014 și vor fi active din punct de vedere al gestionării până în 2017 și după această dată.
(5)
Delegarea sarcinilor legate de punerea în aplicare a programului către o agenție executivă este posibilă cu delimitarea clară între faza programării, care va fi realizată de Comisie, și cea a punerii în aplicare a proiectului, care urmează să fie încredințată agenției executive.
(6)
Programul specific „Persoane” și partea „Cercetarea în beneficiul IMM-urilor” din programul specific „Capacități” se caracterizează prin proiecte care presupun un număr mare de operații mărunte.
(7)
„Securitatea” și „Spațiul” din programul specific „Cooperare” sunt noi domenii pentru care Comisia nu dispune încă de expertiză internă semnificativa și care ar putea servi drept pilot pentru punerea în aplicare de către o agenție executivă a unor proiecte de colaborare complexe.
(8)
O agenție executivă poate, de asemenea, să efectueze și sarcini administrative și de sprijin logistic în alte domenii ale programului-cadru.
(9)
Agenția trebuie să își pună în aplicare bugetul în conformitate cu Regulamentul (CE) nr. 1653/2004 al Comisiei din 21 septembrie 2004 care stabilește un regulament financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (3).
(10)
Analiza costuri-beneficii realizată în acest scop a arătat că înființarea unei agenții executive pentru cercetare ar fi avantajoasă atât din punct de vedere financiar, cât și sub aspecte nefinanciare.
(11)
Măsurile prevăzute în prezenta decizie sunt conforme cu avizul Comitetului pentru agenții executive,
DECIDE:
Articolul 1
Înființarea agenției
(1) Se înființează o agenție executivă (denumită în continuare „agenția”) pentru gestionarea activităților comunitare în domeniul cercetării, al cărei statut este stabilit de Regulamentul (CE) nr. 58/2003 al Consiliului.
(2) Denumirea agenției este „Agenția Executivă pentru Cercetare”.
Articolul 2
Sediul
Sediul agenției este la Bruxelles.
Articolul 3
Perioada de funcționare
Agenția este înființată pentru o perioadă care începe la 1 ianuarie 2008 și se încheie la 31 decembrie 2017.
Articolul 4
Obiective și sarcini
(1) Agenției îi sunt încredințate următoarele sarcini, în cadrul celui de Al șaptelea program-cadru al Comunității Europene pentru activități de cercetare, dezvoltare tehnologică și demonstrative (2007-2013) instituit prin Decizia nr. 1982/2006/CE (denumit, în continuare, „programul-cadru”):
(a)
gestionarea fazelor pe durata proiectelor specifice în contextul punerii în aplicare a anumitor domenii din programul specific „Persoane”, în temeiul Deciziei 2006/973/CE a Consiliului (4) și al programului de lucru adoptat de Comisie, precum și verificările necesare în acest scop, cu adoptarea deciziilor necesare potrivit împuternicirii date de Comisie;
(b)
gestionarea fazelor pe durata proiectelor specifice în contextul punerii în aplicare a instrumentelor aferente părții „Cercetare în beneficiul IMM-urilor” din programul specific „Capacități”, în temeiul Deciziei 2006/974/CE a Consiliului (5) și al programului de lucru adoptat de Comisie, precum și verificările necesare în acest scop, cu adoptarea deciziilor necesare potrivit împuternicirii date de Comisie;
(c)
gestionarea fazelor pe durata proiectelor specifice în contextul punerii în aplicare a anumitor domenii din temele legate de securitate și spațiu din programul specific „Cooperare”, în temeiul Deciziei 2006/971/CE a Consiliului (6) și al programului de lucru adoptat de Comisie, precum și verificările necesare în acest scop, cu adoptarea deciziilor necesare potrivit împuternicirii date de Comisie;
(d)
adoptarea instrumentelor de execuție bugetară pentru venituri și cheltuieli și, în cazul în care Comisia a împuternicit agenția în acest sens, realizarea tuturor operațiunilor necesare pentru gestionarea părților din programul comunitar menționate la literele (a), (b) și (c), în special a celor legate de atribuirea finanțărilor și a contractelor;
(e)
colectarea, analizarea și transmiterea către Comisie a tuturor informațiilor necesare orientării punerii în aplicare a părților din programul comunitar menționate anterior la literele (a), (b) și (c);
(f)
sprijin administrativ și logistic pentru programele specifice „Capacități”, „Cooperare” și „Persoane”, în special în privința publicării de cereri de propuneri, primirea și evaluarea propunerilor, contractarea evaluatorilor, pregătirea plății evaluatorilor și controlul viabilității financiare.
(2) Comisia poate încredința agenției, după primirea avizului Comitetului pentru agențiile executive înființat în temeiul articolului 24 din Regulamentul (CE) nr. 58/2003, realizarea de sarcini de același tip în cadrul programului-cadru, altele decât cele prevăzute la alineatul (1).
(3) Decizia Comisiei de delegare a autorității către agenție stabilește în detaliu toate sarcinile încredințate acesteia și se modifică în mod corespunzător în cazul în care agenției îi sunt atribuite sarcini suplimentare. Decizia se transmite, spre informare, Comitetului pentru agențiile executive.
Articolul 5
Structura organizatorică
(1) Agenția este condusă de un comitet director și un director, numiți de Comisie.
(2) Membrii comitetului director sunt numiți pentru o perioadă de doi ani.
(3) Directorul agenției este numit pentru o perioadă de patru ani.
(4) Numirile membrilor comitetului director și directorului pot fi reînnoite.
Articolul 6
Finanțări
Agenția primește finanțări înscrise în bugetul general al Comunităților Europene din fondurile alocate programelor menționate la articolul 4 alineatul (1) și, după caz, din fondurile alocate altor părți ale programului-cadru, a căror punere în aplicare a fost încredințată agenției în conformitate cu articolul 4 alineatul (2).
Articolul 7
Supraveghere și raportare
Agenția este supusă controlului Comisiei și trebuie să raporteze periodic cu privire la progresul realizat în punerea în aplicare a programelor de care răspunde în conformitate cu normele și la intervalele prevăzute în actul de delegare.
Articolul 8
Execuția bugetului de funcționare
Agenția execută bugetul de funcționare în conformitate cu dispozițiile Regulamentului (CE) nr. 1653/2004.
Adoptată la Bruxelles, 14 decembrie 2007.